КОНКУРС ЗА ДОДЈЕЛУ СТИПЕНДИЈА СТУДЕНТИМА СТУДИЈСКОГ ПРОГРАМА ЗА СРПСКИ ЈЕЗИК И ЈУЖНОСЛОВЕНСКЕ КЊИЖЕВНОСТИ ЗА СТУДИЈСКУ 2026/2027. ГОДИНУ


У циљу пружања подршке студентима србистике у успјешном напредовању и завршетку студија, Матица српска – Друштво чланова у Црној Гори додјељује стипендије студентима Студијског програма за српски језик и јужнословенске књижевности.

Подршка на првом кораку академског пута посебно је намијењена студентима који започињу студије, али је доступна и студентима виших година основних и мастер студија који настављају да унапређују своје знање и остварују образовне циљеве.

 Стипендије за студенте прве године

Стипендија за студенте прве године исплаћује се за први семестар без додатних услова, као подршка на почетку њиховог студирања.
Право на исплату стипендије за други семестар имају студенти који у јануарском испитном року положе најмање два испита из наставног плана и програма прве године студија. Испуњеност овог услова доказује се Потврдом о положеним испитима коју могу добити у Студентској служби.
Студент који не испуни наведени услов губи право на исплату стипендије за други семестар.

Стипендије намијењене студентима виших година додјељују се на сљедећи начин:

Приликом рангирања студената виших година узимају се у обзир сљедећи критеријуми:
· Просјечна оцјена током студија;
· Број остварених ЕЦТС бодова;
· Ефикасност студирања, односно однос остварених ЕЦТС бодова и дужине студирања.

Приликом рангирања предност има студент који, уз висок просјек оцјена, остварује и континуирано напредовање у студирању.


Начин пријављивања и потребна докуметација

Студенти прве године основних студија дужни су да доставе: 
1. Пријаву на конкурс (доступна у прилогу);
2. Потврду о студирању.

Студенти виших година основних студија и студенти мастер студија дужни су да доставе: 
1. Пријаву на конкурс (доступна у прилогу);
2. Потврду о положеним испитима;
3. Податак о просјеку оцјена током студија односно податак о броју остварених ЕЦТС бодова.

Рок и начин подношења пријава
Пријаве са потребном документацијом подносе се најкасније до 10. октобра 2026. године. 
Документацију је потребно доставити на адресу: Матица српска – Друштво чланова у Црној Гори, Његошева 20, Никшић (зграда робне куће „Никшићанка“).

Висина и начин исплате 
Мјесечни износ стипендије је 200 евра, а исплаћује се у десет једнаких мјесечних рата. Студентима прве године стипендија се за први семестар исплаћује без додатних услова, док се наставак исплате за други семестар остварује у складу са прописаним условима.

Начин одлучивања
За спровођење поступка додјеле стипендија надлежна је комисија коју именује Извршни одбор Матице српске – Друштво чланова у Црној Гори.

Ранг-листа кандидата којима је одобрена стипендија биће објављена до 20. октобра. 

